Dubuļu ezers (arī Dubuļa ezers, Dūbuļs, Dūbulis, Dubola ezers) ir dzidrūdens ezers Aglonas novada Kastuļinas pagastā. Izvietojies subglaciālajā vagā starp Geraņimovas Ilzas ezeru rietumos un Okras ezeru austrumos. Krasti zemi, ziemeļos — stāvi, dibens — smilšains, oļains, vietām lieli akmeņi, rietumu un dienvidaustrumu galos — dūņains, dūņu slānis līdz 2 m. Ezerā ietek strauts no Okras ezera, iztek uz Geraņimovas Ilzas ezeru. Mīt plaudis, līdaka, līnis, asaris, rauda, zutis, rudulis.